Diari Oficial de la Generalitat Valenciana


Sumari del DOGV 7844, del 04-08-2016 (2016/6376)

ORDRE 21/2016, de 29 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores de les subvencions destinades al voluntariat ambiental en prevenció d'incendis forestals.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7844

Data del DOGV
:   04-08-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/6376


Data del document
:   02-08-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ajuda pública

ORDRE 21/2016, de 29 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores de les subvencions destinades al voluntariat ambiental en prevenció d'incendis forestals. [2016/6376]  
PREÀMBUL  
  
La Llei 3/1993, de 9 de desembre, Forestal de la Comunitat Valenciana, en l'article 6.1, apartat D), estableix com a objectius d'aquesta planificar i coordinar l'acció de les administracions públiques en relació amb les mesures necessàries per a la prevenció i lluita contra els incendis forestals. Aquesta llei, en l'article 55, estableix que correspon a l'Administració de la Generalitat la planificació, coordinació i execució de les mesures i accions necessàries per a la prevenció i lluita contra els incendis forestals, conjuntament amb les altres administracions públiques i en col·laboració amb els particulars.  
La conservació dels valors mediambientals del nostre territori és un dels objectius prioritaris de la societat, per la qual cosa hi ha, per part de distintes associacions, una inquietud per participar en activitats que contribuïsquen al desenvolupament d'actituds positives envers al nostre patrimoni forestal i, en especial, la seua defensa davant dels incendis.  
Les subvencions establides en aquesta ordre, dirigides exclusivament al foment d'activitats i treballs de prevenció d'incendis forestals, de cap manera, falseja o amenaça falsejar la competència, i afavoreix determinades empreses o produccions, i, per tant, no estan dins del supòsit recollit en l'apartat 1 de l'article 107 del Tractat de Funcionament de la Unió Europea, als efectes previstos en el Decret 147/2007, de 7 de setembre, del Consell pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
Per això, i en virtut de les facultats que em confereix el que estableixen els articles 160.2.b) i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, l'article 28 de la Llei 5/1983, de 30 de desembre, del Consell, així i el que preveu el Decret 7/2015, de 29 de juny, del president de la Generalitat, pel que es determina les conselleries en què s'organitza l'Administració de la Generalitat, i el Decret 103/2015, de 7 de juliol, del Consell, pel qual s'estableix l'estructura orgànica bàsica de Presidència i de les conselleries de la Generalitat, que assigna les competències en matèria de prevenció d'incendis a la Conselleria d'Agricultura, Medi Ambient, Canvi Climàtic i Desenvolupament Rural i el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, vists els informes emesos per part de l'Advocacia de la Generalitat,Intervenció Delegada de la conselleria competent en matèria de protecció d'incendis, vista la proposta de la directora general de Prevenció d'incendis Forestal de conformitat amb el Consell Jurídic Consultiu,  
  
  
  
ORDENE  
  
Article únic, Aprovació de les bases reguladores  
S'aproven les bases reguladores per les quals es regeix les subvencions destinades a voluntariat ambiental per a la realització d'activitats en prevenció d'incendis forestals, campanyes de sensibilització, d'educació i conscienciació als visitants en espais naturals i forestals, contingudes en l'annex I de la present ordre.  
  
  
DISPOSICIÓ ADDICIONAL   
  
Única. Incidència en el pressupost de la Generalitat  
La present ordre no suposa obligacions econòmiques per a la Generalitat, seran, si és el cas, les successives resolucions per les quals s'efectuen les convocatòries periòdiques especifiques de les ajudes les que comportaran aquestes obligacions econòmiques.  
  
  
DISPOSICIÓ DEROGATÒRIA  
  
Única. Derogació de normes  
Queden derogades totes aquelles disposicions del mateix rang o d'un rang inferior, en allò que contradiguen o s'oposen al que disposa la present norma.  
  
  
DISPOSICIONS FINALS  
  
Primera. Habilitació  
La direcció general amb competències en matèria d'incendis forestals podrà dictar totes les instruccions de caràcter intern i organitzatiu que siguen necessàries perquè adopte les mesures necessàries per a l'aplicació d'aquesta ordre i de les corresponents convocatòries.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 2 d'agost de 2016  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX I  
Bases reguladores de les subvencions destinades a la realització d'activitats de voluntariat ambiental en matèria de prevenció d'incendis forestals, campanyes de sensibilització, d'educació i conscienciació als visitants en espais naturals i forestals  
  
Primera. Objecte i àmbit d'actuació  
Seran subvencionables les activitats de voluntariat ambiental en matèria de prevenció d'incendis forestals, campanyes de sensibilització, d'educació i conscienciació als visitants en espais naturals i forestals, mitjançant accions dirigides a la informació als visitants sobre el del compliment de les distintes normatives aplicables, a la vigilància dissuasòria, i a l'aplicació de programes d'educació ambiental amb especial incidència en el coneixement del medi forestal.  
  
  
Segona. Beneficiaris i requisits.  
1. Podran ser beneficiaris de les subvencions recollides en aquestes bases les organitzacions i entitats de voluntariat, segons la definició que d'aquestes fa la Llei 4/2001, de 19 juny, de la Generalitat, del Voluntariat, entre els fins de la qual figuren la defensa i conservació de la naturalesa i l'educació ambiental, així com ajuntaments de la Comunitat Valenciana.  
2. Les entitats o organitzacions hauran de disposar de l'estructura suficient per a garantir el compliment dels objectius.  
3. No podran obtindre la condició de beneficiari de les subvencions regulades en aquesta ordre les entitats o organitzacions en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.  
  
Tercera. Obligacions dels beneficiaris  
1. Els beneficiaris de les subvencions hauran de:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
  
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que se li requerisca en l'exercici de les actuacions mencionades.  
d) Acreditar amb anterioritat a dictar-se la proposta de resolució de concessió que està al corrent en el compliment de les obligacions tributàries i davant de la Seguretat Social o autoritzar a la Conselleria perquè aquesta obtinga de forma directa, a través de certificats telemàtics, aquesta informació.  
e) Acceptar la supervisió de les activitats per part de la Conselleria d'Agricultura, Medi Ambient, Canvi Climàtic i Desenvolupament Rural, a la qual s'haurà de comunicar de manera prèvia el començament i l'acabament de les activitats.  
f) Acceptar les bases fixades en aquesta ordre de bases, la convocatòria periòdica a la qual s'aculla la sol·licitud i aquelles directrius que la Direcció General de Prevenció d'Incendis Forestals establisca per al seu desenvolupament i seguiment.  
g) Nomenar un director tècnic del projecte, que es convertirà en interlocutor vàlid amb la Conselleria d'Agricultura, Medi Ambient, Canvi Climàtic i Desenvolupament Rural en tot allò que s'ha relacionat amb el desenvolupament del projecte, i s'haurà de de comunicar per escrit aquest nomenament.  
h) Comunicar per escrit les modificacions que es produïsquen en el desenvolupament del projecte subvencionat.  
i) Presentar, una vegada acabades les activitats, una memòria que preveja la totalitat del projecte realitzat i els resultats aconseguits, estructurada en els apartats següents: presentació, descripció de les activitats, mitjans humans i materials emprats, pressupost final i avaluació global i impressions.  
j) Qualsevol anunci, material imprés o publicació de l'activitat, així com qualsevol altre material de difusió utilitzat haurà de disposar de l'autorització prèvia de la Conselleria d'Agricultura, Medi Ambient, Canvi Climàtic i Desenvolupament Rural, i es farà constar en aquests, si fóra procedent, així com en les publicacions resultants dels treballs, que han sigut realitzats amb una subvenció d'aquesta Conselleria.  
  
k) La realització de cursos de formació o activitats divulgatives relacionades amb el motiu d'aquesta subvenció haurà de disposar de l'aprovació prèvia de la Conselleria d'Agricultura, Medi Ambient, Canvi Climàtic i Desenvolupament Rural.  
l) Comunicar per escrit a la Conselleria d'Agricultura, Medi Ambient, Canvi Climàtic i Desenvolupament Rural de l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
m) Subscriure una pòlissa d'assegurances de responsabilitat civil amb les cobertures mínimes obligatòries, tant del personal voluntari, com de tercers que puguen estar afectats per l'activitat. Aquesta condició tindrà caràcter previ a l'inici de l'activitat.  
n) Les entitats acollides a les subvencions regulades per aquestes bases hauran d'establir normes internes de funcionament que no autoritzen la conducció de vehicles tot terreny a persones amb una antiguitat de permís de conduir igual o inferior a dos anys, llevat que aquestes hagueren seguit un curs homologat de conducció d'aquest tipus de vehicles.  
o) Acceptar les normes mínimes d'uniformitat que establisca la Conselleria d'Agricultura, Medi Ambient, Canvi Climàtic i Desenvolupament Rural, tant en vestimenta com en els logotips dels vehicles que siguen finançats a càrrec de la present subvenció.  
p) Les altres previstes en l'article 14 de la Llei 38/2003, de 17 de novembre, General de Subvencions i del seu reglament, aprovat pel Reial Decret 887/2006, de 21 de juliol.  
q) Els beneficiaris han de complir el que estableix l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció, d'acord amb el que estableixen els punts 2 i 3 de l'article 3 de la Llei 2/2015, així com l'article 18 de la Llei 38/2003, de 26 de novembre, General de subvencions.  
  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
  
Quarta. Valoració i proposta de resolució  
1. La concessió de les subvencions es realitzarà mitjançant el procediment de concurrència competitiva a què fa referència l'article 22 de la Llei 38/2003, de 17 de novembre, General de Subvencions, d'acord amb els criteris de valoració que s'indiquen en l'apartat 3.  
2. La valoració de les sol·licituds presentades es realitzarà per part d'una comissió de valoració, composta per la persona titular de la direcció general amb competències en prevenció d'incendis forestals en qualitat de president, el cap de Servei de Conciliació d'Usos i Sensibilització, un representant de la Sotssecretaria de la Conselleria Agricultura, Medi Ambient, Canvi Climàtic i Desenvolupament Rural i fins a un màxim de tres tècnics de prevenció d'incendis forestals designats per la persona titular de la direcció general amb competències en prevenció d'incendis forestals, i un d'aquests actuarà en qualitat de secretari de la comissió, que, atenent els criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.  
  
3. Per a l'atorgament de les subvencions, en règim de concurrència competitiva, a l'efecte d'establir l'ordre de prelació entre les sol·licituds admesa a tràmit, es tindran en compte els següents barem i criteris:  
  
a) Valoració de les activitats realitzades en anteriors convocatòries de voluntariat en prevenció d'incendis forestals, de 0 a 20 punts, distribuïts de la manera següent:  
Entre 1 i dues convocatòries, fins a 5 punts  
Entre tres i sis convocatòria, fins a 10 punts  
Més de sis convocatòries: fins a 20 punts  
Han de presentar el certificat o document acreditatiu de les activitats realitzades.  
b) Realització d'activitats en espais naturals protegits, segons la definició de la vigent Llei d'Espais Naturals Protegits. Un punt per activitat i any, fins a un màxim de 10 punts.  
c) Superfície forestal protegida per l'activitat, de 0 a 10 punts. De tots els projectes presentats a aquesta convocatòria tindrà 10 punts el que més superfície forestal protegida preveja, 0 punts el que menys i la resta de manera proporcional.  
d) El grau d'adequació entre la despesa prevista i els objectius perseguits pel projecte, de 0 a 10 punts. De tots els projectes presentats a aquesta convocatòria, tindrà 10 punts el que millor relació objectiu/despesa tinga, 0 punts el que menys i la resta de manera proporcional.  
e) Període i nombre de voluntaris, de 0 a 10 punts. Per al seu càlcul se sumarà el nombre de voluntaris per projecte multiplicat pel nombre, enter o fracció, de mesos naturals treballats. De tots els projectes presentats a aquesta convocatòria tindrà 10 punts aquell que obtinga el nombre més gran, 0 punts el que menys i la resta de manera proporcional.  
f) Experiència prèvia en altres activitats de voluntariat relacionades amb el medi ambient, suficientment documentada, de 0 a 5 punts.  
  
g) L'obertura de l'activitat a persones alienes a l'entitat sol·licitant, i en especial la implantació del voluntariat en la zona d'actuació, de 0 a 10 punts.  
h) Promoure activitats que faciliten la integració de persones amb discapacitat, de 0 a 5 punts.  
4. Seran exclosos aquells projectes en què es practique qualsevol política discriminatòria en la selecció dels seus participants.  
5. Quan la suma de les subvencions sol·licitades supere l'import global màxim disponible per a la subvenció, l'òrgan competent per a resoldre prorratejarà, d'acord amb la puntuació obtinguda en la baremació de les sol·licituds, entre els beneficiaris que complisquen els requisits per a ser beneficiaris.  
6. En el cas d'activitats realitzades amb anterioritat a la corresponent convocatòria, per a ser subvencionables s'hauran d'haver realitzat d'acord amb el que estableixen les presents bases i constar el coneixement i l'autorització per part de la Conselleria d'Agricultura, Medi Ambient, Canvi Climàtic i Desenvolupament Rural.  
  
Cinquena. Subcontractació  
Per a la consecució de l'objecte de les subvencions, el beneficiari no podrà realitzar subcontractació del 50 % com a màxim total del projecte subvencionat.  
Sisena. Despeses subvencionables  
A l'efecte de la present ordre, es consideren despeses subvencionables les següents:  
a) Despeses d'alimentació.  
b) Despeses de transport, lloguer de vehicles, gasoil i gasolina i dietes de desplaçament.  
c) Material fungible necessari per a la correcta realització del projecte.  
d) Assegurances obligatòries per al personal voluntari i de responsabilitat de l'entitat, despeses de gestoria i telefonia. Només es finançaran despeses corrents de l'entitat necessàries per a la realització objecte de l'activitat subvencionada, mai despeses d'inversió o financers  
e) Despeses de personal. Import màxim el 10 % del total concedit.  
f) Despeses d'allotjament del personal voluntari.  
  
Setena. Quantia de les subvencions  
1. La dotació pressupostària que es fixe en cada convocatòria, d'acord amb les disponibilitats pressupostàries de l'anualitat corresponent, es distribuirà entre les sol·licituds presentades per les entitats sol·licitants atenent la puntuació obtinguda d'acord amb els criteris del punt quart, sempre que disposen dels requisits fixats en la convocatòria. Les subvencions podran finançar fins al 100 % de l'execució del projecte d'activitats, i l'ajuda màxima a rebre per cada projecte és de 10.000 euros.  
2. Les ajudes regulades en aquesta ordre són compatibles amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada, nacional o internacional. No obstant això, l'import de les subvencions regulades per la present ordre en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.  
  
  
Huitena. Sol·licituds i documentació  
1. Les sol·licituds per a l'obtenció de les subvencions regulades en les presents bases es presentaran en imprés normalitzat que estarà a la disposició de les entitats interessades en la seu electrònica o portal institucional de la Generalitat en internet i en qualsevol oficina PROP, les entitats de voluntariat podran presentar mes d'una sol·licitud que seran tractades com a expedients diferents si els projectes es realitzen en zones diferents. Les sol·licituds s'acompanyaran de la documentació que a continuació s'indica:  
a) Organitzacions i entitats, certificat d'inscripció en el Registre d'Entitats de Voluntariat de la Comunitat Valenciana.  
b) En el cas de corporacions locals, acord adoptat pel Ple o, si és el cas, per la Junta de Govern Local quan acredite tindre aquesta facultat delegada, o per l'alcalde/alcaldessa de la corporació amb la posterior ratificació del Ple o de la Junta en el cas que tinga aquesta facultat delegada.  
c) Els sol·licitants que no hagen participat en campanyes precedents, l'informe sobre les activitats realitzades per l'entitat en l'àrea de conservació de la naturalesa i el voluntariat ambiental.  
d) Memòria o projecte, amb els continguts mínims següents: títol, objectiu, àmbit d'actuació, nombre de persones voluntàries (total i diari), calendari detallat de l'activitat i ubicació.  
e) Pressupost desglossat segons els diferents blocs de despeses subvencionables recollides en la base cinquena, així com l'import sol·licitat que en cap cas podrà superar l'import màxim establit.  
f) Fotocòpia compulsada del NIF o CIF de l'entitat sol·licitant.  
g) Acreditació de la titularitat de les dades bancàries per al pagament de la subvenció, de conformitat amb el que estableix l'ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat.  
h) Declaració, si és el cas, que acredite l'existència de sol·licitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte.  
i) En el cas d'entitats o organitzacions, documentació acreditativa d'estar al corrent de les obligacions tributàries davant de la Generalitat, l'Estat i la Seguretat Social, en els termes establits en l'article 22 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, de 2003, General de Subvencions.  
j) La presentació de la sol·licitud de subvenció comportarà l'autorització del sol·licitant perquè la Conselleria d'Agricultura, Medi Ambient, Canvi Climàtic i Desenvolupament Rural obtinga de forma directa l'acreditació d'aquestes circumstàncies a través de certificats telemàtics, i en aquest cas el sol·licitant no haurà d'aportar el corresponent certificat. No obstant això, el sol·licitant podrà denegar expressament el consentiment, i haurà d'aportar el certificat en els termes que preveu el paràgraf anterior.  
k) Declaració responsable acreditativa de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.  
2. En el cas que els documents exigits que s'han d'adjuntar a la sol·licitud de concessió de subvencions ja estigueren en poder de la Conselleria d'Agricultura, Medi Ambient, Canvi Climàtic i Desenvolupament Rural, el sol·licitant podrà no aportar documents que hagen sigut aportats anteriorment per l'interessat, d'acord amb la normativa reguladora del procediment administratiu comú, sempre que es faça constar la data, l'òrgan o dependència al que van ser dirigits, la identificació del procediment en què obren i que no hagen transcorregut més de cinc anys des de l'acabament del procediment a què corresponguen.  
  
3. Quan la sol·licitud no dispose dels requisits establits en les presents bases o no s'acompanye de la documentació que d'acord amb aquestes siga exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o normativa reguladora del procediment administratiu comú que la substituïsca, es requerirà l'interessat perquè en un termini de 10 dies esmene la falta o adjunte la documentació necessària amb indicació que si no ho fera així se'l considerarà que desisteix de la sol·licitud, amb la resolució prèvia que haurà de ser dictada en els termes que preveu l'article 42 de la llei esmentada, per l'òrgan que tinga atribuïda l'ordenació i instrucció del procediments, segons aquestes bases reguladores.  
4. Així mateix, es podrà requerir del sol·licitant d'altres dades, documents i informes complementaris que siguen necessaris per a la resolució de l'expedient, així com l'acreditació dels requisits a què fa referència la documentació administrativa.  
  
Novena. Lloc i termini de presentació  
1. Els interessats podran presentar les sol·licituds en les oficines PROP de la Generalitat o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu o normativa reguladora del procediment administratiu comú que la substituïsca.  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, pel qual s'aprova el reglament pel qual es regula la prestació dels serveis postals, en desplegament del que estableix la Llei 24/1998, de 13 de juliol, del Servei Postal Universal i de Liberalització dels Serveis Postals, en sobre obert, a fi que l'exemplar destinat a la Conselleria d'Agricultura, Medi Ambient, Canvi Climàtic i Desenvolupament Rural siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria d'Agricultura, Medi Ambient, Canvi Climàtic i Desenvolupament Rural.  
  
  
Deu. Ordenació i Instrucció del procediment  
L'òrgan encarregat de l'ordenació i instrucció del procediment serà la Direcció General de Prevenció d'Incendis Forestals, que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals s'ha de pronunciar la resolució.  
  
  
Onze. Resolució de la convocatòria de subvencions  
1. La competència per a resoldre les corresponents convocatòries correspon a la direcció general amb competències en matèria de prevenció d'incendis forestals per delegació de la persona titular de la conselleria amb competències en matèria de prevenció d'incendis forestals.  
  
2. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que estableix l'article 59.6.b de Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o normativa reguladora del procediment administratiu comú que la substituïsca.  
3. El termini màxim per a resoldre i notificar les sol·licituds de subvencions serà de sis mesos comptadors a partir de l'acabament del termini de presentació de sol·licituds. Una vegada transcorregut aquest termini sense que s'haguera dictat una resolució s'entendrà desestimada la sol·licitud en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat o normativa reguladora del procediment administratiu comú que la substituïsca.  
  
Dotze. Règim de compatibilitat  
Aquestes subvencions seran compatibles amb subvencions d'altres administracions públiques, o d'altres ens públics o privats. No obstant això, l'import de les subvencions regulades en la present ordre en cap cas podrà ser d'una quantia que, aïlladament o en concurrència amb subvencions d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.  
  
  
Tretze. Pagament i justificació de les subvencions concedides  
1. Els beneficiaris de les presents subvencions estaran exempts de l'obligació de prestar les garanties previstes per al pagament anticipat si estan inclosos en algun dels supòsits de l'article 171.5 de la Llei 1/2015, de 6 de febrer, de la Generalitat, d'Hisenda pública, del Sector Públic Instrumental i de Subvencions, o la llei de pressupostos de la corresponent convocatòria.  
2. El procediment de pagament de les subvencions s'ajustarà als termes i a les condicions següents:  
a) Els beneficiaris podran sol·licitar una bestreta en un percentatge mai superior al 30 % del total de la subvenció, i en aquest cas s'efectuarà l'abonament de les subvencions segons el règim següent:  
- Fins a un 30 % de l'import de la subvenció es lliurarà una vegada concedida i aprovada l'ajuda, amb presentació prèvia del justificant de subscripció de la corresponent pòlissa d'assegurances recollides en la base tercera, apartat 1, lletra m.  
En el cas que no estiguen exempts de presentar garantia, hauran d'acreditar haver constituït la corresponent garantia per a rebre la bestreta.  
b) La resta s'abonarà quan es justifique per part del beneficiari el compliment del que s'ha convingut,a la presentació del compte justificatiu de despeses i el pagament de la totalitat de les despeses originades per les activitats subvencionades per a la realització de l'activitat. El termini per a justificar serà establit en les corresponents convocatòries, i serà, com a màxim, el dia 30 de novembre de l'any d'aquesta.  
3. Les entitats o organitzacions beneficiàries de les subvencions hauran d'adjuntar junt amb la sol·licitud de pagament i en el cas de no haver autoritzat la Conselleria d'Agricultura, Medi Ambient, Canvi Climàtic i Desenvolupament Rural l'obtenció mitjançant sistemes telemàtics, el certificat vigent d'estar al corrent de les obligacions tributàries davant de la Generalitat, l'Estat i la Seguretat Social, en el cas que el que van presentar amb la sol·licitud de l'ajuda no estiguera en vigor, en els termes establits en l'article 22 del Reglament de la Llei 38/2003, de 17 de novembre, General de Subvencions.  
De conformitat amb el que disposa l'article 199.4 de la Llei 8/2010, de 23 de juny, de la Generalitat, de Règim Local de la Comunitat Valenciana, els ajuntaments han d'acreditar prèviament al pagament que estan al corrent en el compliment de l'obligació de rendició dels seus comptes anuals davant de la Sindicatura de Comptes. Aquest requisit s'entendrà complit si l'entitat local figura en el certificat que publica mensualment en la seua pagina web la Sindicatura de Comptes. Als efectes, la direcció territorial corresponent, prèviament al pagament, comprovarà si l'entitat local figura en el certificat, i, en el cas contrari, es requerirà l'entitat local perquè acredite el compliment de l'obligació.  
  
4. El compte justificatiu de despeses contindrà:  
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
2. Una memòria econòmica justificativa del cost de les activitats realitzades, amb una relació classificada de les despeses de l'activitat, amb identificació del creditor, el document, l'import, la data d'emissió i la data de pagament.  
5. La justificació de les despeses es realitzarà d'acord amb els requeriments següents:  
a) Tots els beneficiaris estan obligats a presentar la justificació documental de totes les despeses efectuades per a la realització dels projectes subvencionats fins a arribar, almenys, a l'import total del cost subvencionable.  
b) Les dietes d'alimentació podran ser justificades per alguna de les formes següents:  
1r Presentant les factures o tiquets dels establiments on s'haguera efectuat el servei de restauració, amb la identificació clara del nombre de persones ateses, el preu unitari i la data. No podran ser acumulats serveis efectuats en un termini superior d'un mes.  
  
2n Mitjançant la indemnització econòmica corresponent a cada voluntari, i s'haurà d'adjuntar el full de despeses desglossades firmat pel perceptor.  
3r Per la presentació de factures de compra de comestibles, en qualsevol cas i siga quin siga l'import, hi ha d'haver identificació clara del destinatari. No s'admetran tiquets de compra que no estiguen avalats per la corresponent factura.  
Les opcions anteriors són incompatibles per a un mateix període. En cap cas podran superar-se, en despeses d'alimentació, els 37,40 euros/persona/dia.  
c) Les despeses en combustibles, assegurances, despeses de gestoria, telefonia i lloguer de cotxes, es justificaran presentant factures amb el rebut corresponent dels establiments que n'hagen fet la prestació.  
  
d) No es podran presentar factures que agrupen serveis prestats en terminis superiors al mes.  
e) No són vàlids els lloguers de vehicles entre particulars.  
f) Les despeses de locomoció es proposaran en funció dels dies efectius d'activitat.  
g) Les compensacions per utilització de vehicles propis es realitzaran mitjançant el full de ruta corresponent firmada pel perceptor. Es fixa de manera general en 0,19 euros/km en el cas de turismes, i en 0,0078 euros/km per a motocicletes, les quantitats màximes a percebre, aquestes quantitats s'actualitzaran de manera automàtica si són inferiors al que fixa la normativa reguladora per a percepció d'indemnitzacions per desplaçament del personal de la Generalitat. En aquest cas no podran presentar-se per al mateix vehicle despeses de gasolina o manteniment.  
  
h) En qualsevol documentació relacionada amb vehicles, incloent factures, s'haurà d'indicar la matrícula d'aquest, junt amb el full de ruta a què s'assigne la despesa.  
i) Les despeses de personal es justificaran mitjançant una còpia compulsada del contracte i de les nòmines firmades per les persones que hagen treballat directament en els projectes subvencionats, així com els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.  
j) El règim de becaris s'atindrà al que estableix la legislació vigent sobre aquesta modalitat, i s'haurà d'acreditar, documentalment en qualsevol cas, la publicitat de la convocatòria, i el caràcter formatiu per al perceptor.  
k) Seran objecte d'aprovació prèvia per part de la Conselleria d'Agricultura, Medi Ambient, Canvi Climàtic i Desenvolupament Rural les despeses següents: publicacions, material imprés, formació i material de comunicacions.  
l) Pel que fa a les presents bases s'entén per material fungible aquell que tinga una vida útil semblant a la d'execució del projecte.  
  
m) Tota la documentació justificativa es presentarà acompanyada de la seua relació detallada, agrupat segons els diferents mòduls subvencionables. En el cas que els justificants no siguen presentats junt amb la memòria final d'activitats, s'haurà d'adjuntar el full aclaridor de cada una de les partides. No serà admesa aquella documentació que incomplisca els requisits assenyalats.  
n) Aquelles entitats que estiguen subvencionades en dos o més projectes hauran de presentar tota la documentació justificativa diferenciada per a cada un d'aquests. En el cas de despeses globals s'haurà d'indicar els percentatges assignats a cada projecte.  
o) Els ajuntaments hauran de justificar les despeses mitjançant el certificat exprés de la realització del pagament, emés pel secretari interventor del municipi estructurat de conformitat amb els capítols establits en la base cinquena.  
  
Catorze. Pèrdua o minoració i reintegrament de la subvenció  
1. Tota alteració de les condicions tingudes en compte per a la concessió de l'ajuda i, en qualsevol cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció. La modificació de la resolució de la concessió serà per la diferència entre la quantitat concedida en aquesta convocatòria amb la quantitat obtinguda en altres subvencions d'altres administracions. Si la quantitat obtinguda en altres subvencions d'altres administracions públiques o ens públics fóra superior a la concedida en la present convocatòria, es procedirà a la resolució de la concessió d'aquesta convocatòria.  
2. Igualment, l'incompliment pel beneficiari dels requisits i les condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.  
3. En els supòsits en què procedisca, s'incoarà el corresponent procediment de minoració o desistiment sense efecte de la subvenció, amb tràmit previ d'audiència i notificació a l'interessat, perquè puga al·legar el que estime pertinent en defensa del seu dret.  
4. La resolució corresponent serà dictada per la persona titular de la direcció general amb competències en matèria de prevenció d'incendis forestals per delegació de la persona titular de la conselleria amb competències en matèria de prevenció d'incendis forestals.  
  
Quinze. Pla de control  
Es durà a terme un pla de control de la realització de l'activitat subvencionada de conformitat amb el que estableix l'article 169 de la Llei 1/2015, d'Hisenda Pública, del Sector Públic Instrumental i de Subvencions, mitjançant:  
a) La comprovació i el control de la documentació de caràcter economicojustificativa de l'import concedit i de la memòria tècnica relativa a l'actuació subvencionada, que a aquest efecte s'ha establit en les presents bases com d'aportació preceptiva pel beneficiari per al pagament de l'ajuda.  
b) Control sobre el terreny on s'haja de desenvolupar l'activitat subvencionada i de qualitat d'aquesta al 10 % dels beneficiaris seleccionats de forma aleatòria o de risc.  
  
Setze. Formació i acreditació  
1. Els mòduls mínims de formació que hauran de complir tots els participants són: Coneixements bàsics del medi forestal, Concepte d'incendi forestal, Marc normatiu en prevenció d'incendis forestals, Coneixements bàsics de cartografia i orientació, Comunicació i assertivitat, Comunicacions per ràdio, Recursos del Pla de Vigilància (mitjans de vigilància en el territori), Seran acreditats per qualsevol titule, sempre que siguen impartits per personal amb titulació de Formació Professional de grau superior, universitària o equivalent en el medi natural o forestal i hauran de ser admesos pels tècnics de la Conselleria i en el cas de no ser admesos hauran de motivar la no admissió del mateix.  
  
2. La Conselleria d'Agricultura, Medi Ambient, Canvi Climàtic i Desenvolupament Rural podrà establir mitjans de suport tècnic que faciliten la gestió i realització del projecte.  
3. Tot el personal voluntari rebrà l'acreditació de la seua condició, així com el certificat exprés, una vegada finalitzada l'activitat, de la seua participació en aquesta. Igualment, la Conselleria articularà la norma per a establir una uniformitat en la vestimenta a utilitzar pels voluntaris en l'exercici de la seua activitat.  
4. La Conselleria d'Agricultura, Medi Ambient, Canvi Climàtic i Desenvolupament Rural podrà cedir temporalment en ús, dins de les seues disponibilitats, el material que es considere oportú per a la correcta realització de les activitats.  
  
Dèsset. Règim d'infraccions i sancions  
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, General de Subvencions.